รอบรั้วทั่วไทย
ยิง ชรบ.-ชาวบ้านดับ
29 ต.ค. 2565

ยิง ชรบ.-ชาวบ้านดับ
กลุ่มไม่หวังดียังคงสร้างสถานการณ์ภาคใต้ต่อเนื่อง ทั้งกราดยิงชุดรักษาความปลอดภัยหมู่บ้าน (ชรบ.) ทำให้นายวิโรจน์ ผลผดุง เสียชีวิต นายปกร สุวรรณ เจ็บสาหัส ขณะกลับจากปฏิบัติหน้าที่ผ่านบริเวณบนถนนสายลำใหม่-ลำพะยา ต.ลำพะยา อ.เมือง จ.ยะลา และประกบยิงนางเจ๊ะมีเนาะ สะนิ เสียชีวิตบนถนนในหมู่บ้านตราแด๊ะ ต.บาโงสะโต อ.ระแงะ จ.นราธิวาส ส่วนพื้นที่ อ.สะบ้าย้อย จ.สงขลา เจ้าหน้าที่ปะทะเดือดแกนนำอาร์เคเค สามารถจับได้ 2 คน หนีได้อีก 1 คน
ล่ามือฆ่าแกนนำต้านเหมือง
ตำรวจ สภ.เมืองนครศรีธรรมราช สนธิกำลังทหารกองทัพภาคที่ 4 และฝ่ายปกครองกว่า 200 นาย เข้าตรวจค้นบ้านเป้าหมายใน ต.กรุงชิง อ.นบพิตำ 5 เป้าหมายที่ต้องสงสัยว่าจะพัวพันคดีสังหารนายพิธาน ทองพนัง แกนนำต่อต้านเหมืองแร่ ซึ่งผลตรวจค้นสามารถยึดปืนได้หลายกระบอก โดยทั้งหมดจะนำไปตรวจสอบเพื่อคลี่คลายคดีติดตามจับกุมคนร้ายต่อไป
สั่งเด้ง ผกก.แปดริ้ว
พล.ต.ท.ธเนตร์ พิณเมืองงาม ผบช.ภ.2 ได้ลงนามในคำสั่งให้เรียกตัว พ.ต.อ.ธนาวุฒิ จงจิระ ผกก.สภ.เมืองฉะเชิงเทรา ไปช่วยราชการที่ศูนย์ปฏิบัติการตำรวจภูธรภาค 2 (ศปก.ภาค 2) เป็นเวลา 60 วัน เพื่อสอบสวนข้อเท็จจริงกรณีปล่อยให้ร้านลาบอีสาน 2 แห่งแฝงค้าประเพณีหรือไม่ และมีส่วนเกี่ยวกับทางร้านด้วยหรือไม่ ส่วนไม่เด้ง 5 เสือทั้งโรงพัก เนื่องจากกลัวว่าไม่มีเจ้าหน้าที่ปฏิบัติงานในช่วงเทศกาลปีใหม่
ฟ้องจ่ายค่าเน็ตแสนบาท
นายสันติ บุราณสุข พนักงานทั่วไปในมหาวิทยาลัยราชภัฏบุรีรัมย์ ร้องขอความเป็นธรรม เนื่องจากถูกบริษัทผู้ให้บริการอินเทอร์เน็ตชื่อดังฟ้องร้องเรียกเก็บค่าบริการอินเทอร์เน็ตเป็นเงิน 100,282.92 บาท หลังซื้อแพ็กเกจอินเทอร์เน็ตเคลื่อนที่ให้ลูกชายวัย 14 ปี แบบเหมาจ่ายเดือนละ 399 บาท แต่ปรากฏว่าผ่านพ้นหลายเดือนต่อมามีค่าใช้บริการ 9.2 หมื่นบาท ทำให้ไม่มีปัญญาหาเงินชำระค่าอินเทอร์เน็ตดังกล่าว
มอบบ้านหนูน้อยถูกไฟไหม้
พล.ท.สาธิต พิธรัตน์ แม่ทัพภาคที่ 3 มอบบ้านให้กับครอบครัวของ ด.ญ.จิตรกัญญา หินอาจ หรือน้องนุ่น อายุ 10 ขวบ นักเรียชั้น ป.4 โรงเรียนบ้านตะโม่ประชาสรรค์ ต.ปลักแรด อ.บางระกำ จ.พิษณุโลก หลังถูกไฟไหม้จากไฟฟ้าลัดวงจร เมื่อวันที่ 8 ต.ค.ที่ผ่านมา เสียหายทั้งหลังจึงไม่สามารถเข้าพักอาศัยได้ นอกจากนี้ยังได้นำชุดแพทย์เคลื่อนที่ ชุดซ่อมเครื่องใช้ไฟฟ้า ตัดผมให้บริการประชาชนฟรีอีกด้วย